舟發
作者：董嗣杲
朝代：宋

paragraphs: 萬愁聚眼底，城下登江船。
江窮渺渺如，身堕栖栖然。
初來情頗濃，既去情尤牽。
縱目入虚空，順濟皆由天。
回思發程艱，時刻多迍邅。
本無鎮浮能，意者造物憐。
造物相始終，百歲亦可延。
風花鼓雪霰，飛舞帆幅前。
未行風還嚴，既離浪更顛。
薄命亦何辜，動自罹驚弦。
逢人不須說，徒招譏孤鶱。
醉歌赤壁遊，遐眺追坡仙。